《和浦勉道转运判官巡行出关韵》
宋代·袁说友

涛雷殷昼候前驱，驷马桥边使者车。
风约江声喧笑语，山迎雨脚傍阎闾。
城头北海倾樽后，马耳西风揽辔初。
关外秋来闻小熟，更将余瘵入呵嘘。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。